**การจัดสภาพแวดล้อมที่เอื้อต่อการเรียนรู้ของโรงเรียนวัดไร่ขิงวิทยา
สังกัดสำนักงานเขตพื้นที่การศึกษามัธยมศึกษา เขต 9**

**An environment conducive to learning of WatraikhingWittaya
School, the Office of Secondary Educational Service Area 9.**

ไพฑูรย์ บุญพึ่ง ผู้ช่วยศาสตราจารย์ ดร.วิเชียร อินทรสมพันธ์ ผู้ช่วยศาสตราจารย์ ดร.นิรันดร์ สุธีนิรันดร์

**บทคัดย่อ**

 การวิจัยเรื่อง การจัดสภาพแวดล้อมที่เอื้อต่อการเรียนรู้ของโรงเรียนวัดไร่ขิงวิทยา สังกัดสำนักงาน
เขตพื้นที่การศึกษามัธยมศึกษา เขต 9 ครั้งนี้ มีวัตถุประสงค์เพื่อศึกษาระดับความคิดเห็นของครูผู้สอนในการจัดสภาพแวดล้อมที่เอื้อต่อการเรียนรู้ของโรงเรียนวัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต 9 ประชากรที่ใช้ในการวิจัยได้แก่ ข้าราชการครูโรงเรียนวัดไร่ขิงวิทยา ที่ปฏิบัติหน้าที่สอนในปีการศึกษา 2559 จำนวน 130 คน เครื่องมือที่ใช้ในการเก็บรวบรวมข้อมูลเพื่อการวิจัย เป็นแบบสอบถามมาตราส่วนประมาณค่าการวิเคราะห์ข้อมูล ผู้วิจัยใช้โปรแกรมสำเร็จรูปวิเคราะห์ข้อมูลพื้นฐาน

 ผลการวิจัย พบว่า การจัดสภาพแวดล้อมที่เอื้อต่อการเรียนรู้ของโรงเรียนวัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต 9 โดยรวมอยู่ในระดับมากที่สุด เมื่อพิจารณาเป็นรายด้าน พบว่า ด้านการจัดสภาพแวดล้อม
ทางกายภาพมีค่าเฉลี่ยสูงสุด รองลงมา คือ ด้านการจัดสภาพแวดล้อมทางวิชาการ ส่วนด้านการจัดสภาพแวดล้อมทางการบริหารจัดการมีค่าเฉลี่ยต่ำสุด

**ABSTRACT**

 The purpose of this research was to study the environmental management contributing
to learning of WatraikhingWittaya School under Secondary Educational Service Area Office 9.
The population included 130 teachers. Data were collected using 5-point rating scale questionnaire and checklist and were statistically analyzed in percentage, mean and standard deviation.

 The findings revealed that the environmental management contributing to learning of WatraikhingWittaya School under Secondary Educational Service Area Office 9 was generally found at the highest level. After item analysis, physical management was rated with the highest mean followed by academic management and administrative management.

**บทนำ**

การศึกษานับว่ามีความสำคัญต่อการพัฒนาทรัพยากรมนุษย์ทุกกลุ่ม ทุกช่วงวัยให้มีคุณภาพ มีศักยภาพ เพื่อเป็นพื้นฐานหลักสนับสนุนการพัฒนาประเทศในทุกด้านอย่างยั่งยืน หมวด 4 มาตรา 24 (5) ของพระราชบัญญัติการศึกษาแห่งชาติ พ.ศ. 2542 ได้ระบุไว้ว่าการจัดการศึกษา จะต้องส่งเสริมสนับสนุนให้ผู้สอนสามารถจัดบรรยากาศ สภาพแวดล้อม
สื่อการเรียน และอำนวยความสะดวก เพื่อให้ผู้เรียนเกิดการเรียนรู้และมีความรอบรู้ (พระราชบัญญัติการศึกษาแห่งชาติ, 2542, น.1- 8) สอดคล้องกับร่างกรอบทิศทางแผนการศึกษาแห่งชาติ พ.ศ. 2560 -2574 ที่กำหนดเป้าหมายไว้ประเด็นหนึ่งว่า ประชากรทุกช่วงวัยสามารถเข้าถึงโอกาสและความเสมอภาคทางการศึกษาและการเรียนรู้ จากระบบการศึกษาที่มีความยืดหยุ่นหลากหลาย และสนองต่อความต้องการของผู้เรียน เพื่อยกระดับชนชั้นของสังคมภายใต้ระบบเศรษฐกิจฐานความรู้(Knowledge Based Economy) ที่เอื้อต่อการสร้างสังคมแห่งปัญญา และการสร้างสภาพแวดล้อมที่เอื้อต่อการเรียนรู้
ที่ประชาชนสามารถแสวงหาความรู้ และเรียนรู้ได้อย่างต่อเนื่องตลอดชีวิต (สำนักงานเลขาธิการสภาการศึกษา, 2559, น.10 -11) จากสภาพสังคมและสิ่งแวดล้อมในปัจจุบันที่เปลี่ยนแปลงอย่างรวดเร็ว ส่งผลต่อวิถีชีวิตของเด็กวัยเรียนและเยาวชน โดยเฉพาะด้านพฤติกรรมซึ่งเสี่ยงจากการได้รับแบบอย่างที่ไม่เหมาะสม มีค่านิยมและวัฒนธรรมตามกระแสสังคมที่ไม่ถูกต้อง นำไปสู่ปัญหาที่เกิดจากตัวเด็ก ครอบครัว และสภาพแวดล้อมทางสังคม (กระทรวงสาธารณสุข, 2558, น.1)

บรรยากาศของโรงเรียนเป็นสภาวะอันเกิดจากการมีปฏิสัมพันธ์ระหว่างบุคคลกับสิ่งแวดล้อมในโรงเรียน ส่งผลถึงความรู้สึกของบุคคล ดังนั้น สิ่งสำคัญที่ทำให้เกิดบรรยากาศที่ดี ก็คือ การจัดสภาพแวดล้อมและบรรยากาศที่ดีของโรงเรียน
จะทำให้นักเรียน ครูและบุคลากร เกิดความรู้สึกพอใจ ภูมิใจ อบอุ่นใจ สบายใจ รู้สึกในความเป็นเจ้าของและอยากมาโรงเรียน ทุกคนทำงานร่วมกันอย่างเต็มที่และมีความสุข ส่วนโรงเรียนที่มีสภาพบรรยากาศไม่ดี จะทำให้สมาชิกเกิดความรู้สึกเบื่อหน่าย ห่างเหิน เฉยเมย ว้าเหว่ และไม่อยากมาโรงเรียน สิ่งแวดล้อมในโรงเรียนจึงมีอิทธิพลในการหล่อหลอมพฤติกรรม ทัศนคติ ค่านิยม สติปัญญา สภาพแวดล้อม และสังคมของครูและนักเรียนที่ดี ช่วยก่อให้เกิดความรู้สึกที่ดีต่อการทำงาน การเรียนรู้
มีความรักความภักดี และความภูมิใจในสถาบัน

ผู้บริหารสถานศึกษามีบทบาทสำคัญในการบริหารจัดการสภาพแวดล้อมของโรงเรียน โดยจะต้องคิดวางแผนดำเนินงาน ปรับปรุง แก้ไข และประเมินผลการดำเนินงานของโรงเรียนทุกด้าน และให้ทุกฝ่ายมีส่วนร่วมในการดำเนินงานเพื่อให้การจัดการศึกษาของโรงเรียนมีประสิทธิภาพและเกิดประสิทธิผลสูงสุด โดยมีเป้าหมายสุดท้ายอยู่ที่คุณภาพของนักเรียน และผลสัมฤทธิ์ทางการเรียนสูงขึ้น ดังงานวิจัยของทัศนีย์ วราห์คำ (2554) ที่ได้ศึกษาการจัดสภาพแวดล้อมที่เอื้อต่อการเรียนรู้ของโรงเรียนวัดจันทร์ประดิษฐาราม สำนักงานเขตภาษีเจริญ กรุงเทพมหานคร ซึ่งได้เปรียบเทียบการจัดสภาพแวดล้อมที่เอื้อต่อการเรียนรู้ ตามความคิดเห็นของครูและนักเรียน ใน 4 ด้าน คือ ด้านอาคารสถานที่ ด้านการจัดการเรียนรู้ ด้านการบริหาร และด้านกลุ่มเพื่อน มีการปฏิบัติอยู่ในระดับมาก เช่นเดียวกับงานวิจัยของอารียา สตารัตน์ (2556) ที่ผลการวิจัย พบว่า
การจัดสภาพแวดล้อมในสถานศึกษาของโรงเรียนสังกัดกรุงเทพมหานคร สำนักงานเขตราชเทวี โดยรวมและรายด้าน
อยู่ในระดับมาก ผลการเปรียบเทียบเมื่อจำแนกตามเพศ พบว่า ครูที่มีเพศต่างกันมีความคิดเห็นต่อการจัดสภาพแวดล้อม
ในสถานศึกษาโดยรวมแตกต่างกัน พิจารณารายด้าน พบว่า ด้านกายภาพและด้านบริหารแตกต่างกันอย่างมีนัยสำคัญที่ระดับ .05 แต่ด้านวิชาการไม่พบความแตกต่าง เมื่อวิเคราะห์เปรียบเทียบจำแนกตามประสบการณ์ในการสอน พบว่า ครูที่มีประสบการณ์สอนต่างกัน มีความคิดเห็นต่อการจัดสภาพแวดล้อมในสถานศึกษา โดยรวมและรายด้านไม่แตกต่างกัน และธเนศ ขำเกิด (2534) ได้นำเสนอแนวทางในการจัดสภาพแวดล้อมของโรงเรียนทั่วไป แบ่งเป็น 3 กลุ่มใหญ่ ๆ คือ สภาพแวดล้อมด้านกายภาพ สภาพแวดล้อมด้านวิชาการ และสภาพแวดล้อมด้านการบริหารจัดการ

จากสภาพความเป็นมา ความสำคัญ เอกสาร และงานวิจัยที่กล่าวมาข้างต้น ทำให้ผู้วิจัยสนใจศึกษาการจัดสภาพแวดล้อมที่เอื้อต่อการเรียนรู้ของโรงเรียนวัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต 9 ซึ่งมีการจัดสภาพแวดล้อมที่เอื้อต่อการเรียนรู้ที่น่าสนใจ เนื่องจากเป็นโรงเรียนขนาดใหญ่พิเศษ ประเภทสหศึกษา มีการกระจายอำนาจการบริหารและการจัดการศึกษาแบ่งเป็น 4 งาน ได้แก่ งานบริหารวิชาการ งานบริหารงบประมาณ งานบริหารบุคลากร และงานบริหารทั่วไป นอกจากนี้ โรงเรียนวัดไร่ขิงวิทยายังได้รับคัดเลือกจากสำนักงานคณะกรรมการการศึกษา
ขั้นพื้นฐาน ให้เป็นโรงเรียนมาตรฐานสากล เปิดสอนตั้งแต่ระดับชั้นมัธยมศึกษาปีที่ 1 ถึงระดับชั้นมัธยมศึกษาปีที่ 6 รวมทั้งโรงเรียนยังได้ให้ความสำคัญกับการจัดสภาพแวดล้อมที่เอื้อต่อการเรียนรู้ของนักเรียน โดยมีการปรับปรุงด้านสถานที่สิ่งแวดล้อม การจัดบรรยากาศให้น่าอยู่ น่าเรียน มีแหล่งเรียนรู้ที่หลากหลาย ส่งเสริมให้นักเรียนสามารถนำความรู้ไปปรับใช้
ในชีวิตประจำวันได้ ผลจากการวิจัยครั้งนี้ จะนำข้อมูลที่ได้ไปเป็นแนวทางปรับปรุงแก้ไข และพัฒนาการจัดสภาพแวดล้อม
ให้เอื้อต่อการเรียนรู้ของนักเรียน และการปฏิบัติงานของครูและบุคลากรให้มีประสิทธิภาพต่อไป

**วัตถุประสงค์การวิจัย**

เพื่อศึกษาระดับความคิดเห็นของครูผู้สอนในการจัดสภาพแวดล้อมที่เอื้อต่อการเรียนรู้ของโรงเรียนวัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต 9

**ขอบเขตการวิจัย**

ประชากรในการวิจัยครั้งนี้ ได้แก่ ข้าราชการครูของโรงเรียนวัดไร่ขิงวิทยา ที่ปฏิบัติหน้าที่ผู้สอนในปีการศึกษา 2559 จำนวน 130 คน

**แนวคิดการวิจัย**

จากการศึกษาแนวคิด และทฤษฎีเกี่ยวกับการจัดสภาพแวดล้อมที่เอื้อต่อการเรียนรู้ของโรงเรียน ธเนศ ขำเกิด (2534) ได้นำเสนอแนวทางการจัดสภาพแวดล้อมของโรงเรียนแบ่งเป็น 3 กลุ่มใหญ่ๆ คือ สภาพแวดล้อมทางกายภาพ สภาพแวดล้อมทางวิชาการ และสภาพแวดล้อมทางการบริหารจัดการ ดังนั้น ในการวิจัย ครั้งนี้ ผู้วิจัยจึงนำแนวทางการจัดสภาพแวดล้อมของธเนศ ขำเกิด มาเป็นตัวแปรที่ศึกษา ดังนี้ 1) การจัดสภาพแวดล้อมทางกายภาพ 2) การจัดสภาพแวดล้อมทางวิชาการ 3) การจัดสภาพแวดล้อมทางการบริหารจัดการ

**ระยะเวลาที่ใช้ในการวิจัย**

ตั้งแต่ เดือนมกราคม – เมษายน 2560

**วิธีดำเนินการวิจัย**

การศึกษาเรื่อง การจัดสภาพแวดล้อมที่เอื้อต่อการเรียนรู้ของโรงเรียนวัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต 9 ผู้วิจัยได้ดำเนินการตามขั้นตอน ดังนี้ 1) ประชากร 2) เครื่องมือที่ใช้ในการวิจัย 3) การเก็บรวบรวมข้อมูล 4) สถิติที่ใช้ในการวิเคราะห์ข้อมูล

**1. ประชากร** ประชากรที่ใช้ในการศึกษาครั้งนี้ ได้แก่ ครูผู้สอนของโรงเรียนวัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต 9 ที่ปฏิบัติการสอนในปีการศึกษา 2559 จำนวน 130 คน

**เครื่องมือที่ใช้ในการวิจัย** เครื่องมือที่ใช้ในการวิจัยครั้งนี้ เป็นแบบสอบถามเกี่ยวกับการจัดสภาพแวดล้อมที่เอื้อ
ต่อการเรียนรู้ของโรงเรียนวัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต9 เครื่องมือที่ใช้ในการเก็บรวบรวมข้อมูล ครั้งนี้ เป็นแบบสอบถามที่ผู้วิจัยได้ปรับปรุงมาจากแบบสอบถามของอารียา สตารัตน์ (2556, น. 93 – 98)
แบ่งออกเป็น 2 ตอน ดังนี้

 ตอนที่ 1 สอบถามเกี่ยวกับข้อมูลพื้นฐานของผู้ตอบแบบสอบถาม จำแนกเป็นเพศ ระดับการศึกษาและประสบการณ์ในการทำงาน

ตอนที่ 2 สอบถามเกี่ยวกับการจัดสภาพแวดล้อมที่เอื้อต่อการเรียนรู้ของโรงเรียนวัดไร่ขิงวิทยา ใน 3 ด้าน คือ
1) ด้านการจัดสภาพแวดล้อมทางกายภาพ 2) ด้านการจัดสภาพแวดล้อมทางวิชาการ และ 3) ด้านการจัดสภาพแวดล้อมทางการบริหารจัดการ แต่ละด้านเป็นแบบสอบถามที่มีลักษณะเป็นแบบมาตราส่วนประมาณค่า (Rating Scale) โดยแบ่งระดับการวัด เป็น 5 ระดับ ดังนี้

 5 หมายถึง การจัดสภาพแวดล้อมที่เอื้อต่อการเรียนรู้ มากที่สุด

4 หมายถึง การจัดสภาพแวดล้อมที่เอื้อต่อการเรียนรู้ มาก

 3 หมายถึง การจัดสภาพแวดล้อมที่เอื้อต่อการเรียนรู้ ปานกลาง

2 หมายถึง การจัดสภาพแวดล้อมที่เอื้อต่อการเรียนรู้ น้อย

 1 หมายถึง การจัดสภาพแวดล้อมที่เอื้อต่อการเรียนรู้ น้อยที่สุด

**2.** **การสร้างเครื่องมือที่ใช้ในการวิจัย** ผู้วิจัยได้ดำเนินการตามขั้นตอน ดังนี้

 2.1 ทำการศึกษาค้นคว้าเอกสาร งานวิจัย หนังสือ วารสารที่เกี่ยวข้องต่างๆ เพื่อนำข้อมูลมาเป็นแนวทางในการกำหนดกรอบโครงสร้างการจัดสภาพแวดล้อมที่เอื้อต่อการเรียนรู้ของโรงเรียนวัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต 9

2.2 นำข้อมูลมาวิเคราะห์เนื้อหา กำหนดแนวคิดการจัดสภาพแวดล้อมที่เอื้อต่อการเรียนรู้ของโรงเรียน
วัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต 9

2.3 สร้างแบบสอบถามโดยนำแบบสอบถามของอารียา สตารัตน์ (2556, น.93 – 98) มาปรับปรุงแก้ไข
ให้ตรงกับเนื้อหาที่ต้องการ แล้วนำฉบับร่างเสนอต่อกรรมการควบคุมสารนิพนธ์ เพื่อพิจารณาตรวจสอบ แก้ไข ปรับปรุง ให้ถูกต้องเหมาะสม ตรงตามจุดมุ่งหมายของการวิจัย

2.4 นำแบบสอบถามที่ปรับปรุงแล้ว ให้ผู้เชี่ยวชาญ จำนวน 3 ท่าน ตรวจสอบความถูกต้องและเที่ยงตรงของเนื้อหาแต่ละข้อคำถาม นำมาหาค่าดัชนีความสอดคล้อง (IOC) ได้ค่าความสอดคล้องอยู่ที่ 1.00

2.5 ทำการปรับปรุงแก้ไขแบบสอบถามตามข้อเสนอแนะของผู้เชี่ยวชาญเป็นฉบับสมบูรณ์

2.6 นำแบบสอบถามที่มีการปรับปรุงแก้ไขสมบูรณ์แล้วไปทดลองใช้(Try Out) กับครูโรงเรียน
จันทร์ประดิษฐารามวิทยาคม สังกัดสำนักงานเขตพื้นที่การศึกษามัธยมศึกษา เขต 1 จำนวน 30 คน แล้วหาค่าความเชื่อมั่น
ของแบบสอบถามโดยวิธีหาค่าสัมประสิทธิแอลฟาของคอนบราค (Cronbach’s Alpha Coefficient )ได้ค่าความเชื่อมั่นเท่ากับ 0.98

2.7 นำแบบสอบถามที่ผ่านการตรวจสอบคุณภาพด้านความเที่ยงตรงเชิงเนื้อหาและความเชื่อมั่น ไปใช้กับครูโรงเรียนวัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต 9 จำนวน 130 คน

**3. การเก็บรวบรวมข้อมูล**

ผู้วิจัยได้ดำเนินการเก็บรวบรวมข้อมูลตามขั้นตอน ดังนี้

1. นำหนังสือขอความอนุเคราะห์จากบัณฑิตวิทยาลัย มหาวิทยาลัยราชภัฏบ้านสมเด็จเจ้าพระยา ไปขอความร่วมมือผู้อำนวยการโรงเรียนวัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต 9 ขอความอนุเคราะห์
แจกแบบสอบถามให้แก่ครูเพื่อเก็บรวบรวมข้อมูล

2. ผู้วิจัยได้เก็บรวบรวมข้อมูลโดยแจกแบบสอบถามให้แก่ครูโรงเรียนวัดไร่ขิงวิทยา จำนวน 130 คน ด้วยตนเอง
และเก็บแบบสอบถามด้วยตนเอง ได้รับแบบสอบถามคืนจำนวน 130 ฉบับคิดเป็นร้อยละ 100

4. **สถิติที่ใช้ในการวิเคราะห์ข้อมูล**

ข้อมูลที่ได้จากการศึกษาการจัดสภาพแวดล้อมที่เอื้อต่อการเรียนรู้ของโรงเรียนวัดไร่ขิงวิทยา สังกัดสำนักงาน
เขตพื้นที่การศึกษามัธยมศึกษา เขต 9 ผู้วิจัยนำมาวิเคราะห์โดยใช้โปรแกรมสำเร็จรูป ดังนี้

1. ข้อมูลพื้นฐานเกี่ยวกับสถานภาพของผู้ตอบแบบสอบถาม จำแนกตามเพศ ระดับการศึกษา และประสบการณ์
การทำงาน วิเคราะห์ข้อมูลโดยแจกแจงความถี่และหาค่าร้อยละ

2. ข้อมูลเกี่ยวกับการจัดสภาพแวดล้อมที่เอื้อต่อการเรียนรู้ของโรงเรียนวัดไร่ขิงวิทยาใน 3 ด้าน คือ 1) ด้านการจัดสภาพแวดล้อมทางกายภาพ 2) ด้านการจัดสภาพแวดล้อมทางวิชาการ และ3) ด้านการจัดสภาพแวดล้อมทางการบริหารจัดการ วิเคราะห์ข้อมูลโดยหาค่าเฉลี่ย (μ) และส่วนเบี่ยงเบนมาตรฐาน (σ) โดยใช้เกณฑ์การพิจารณาแปลความหมายค่าเฉลี่ยของบุญชม ศรีสะอาด (2545, น.100) ดังนี้

ค่าเฉลี่ย 4.50 - 5.00 หมายถึง มีการจัดสภาพแวดล้อมที่เอื้อต่อการเรียนรู้ในระดับ มากที่สุด

ค่าเฉลี่ย 3.50 - 4.49 หมายถึง มีการจัดสภาพแวดล้อมที่เอื้อต่อการเรียนรู้ในระดับ มาก

ค่าเฉลี่ย 2.50 - 3.49 หมายถึง มีการจัดสภาพแวดล้อมที่เอื้อต่อการเรียนรู้ในระดับ ปานกลาง

ค่าเฉลี่ย 1.50 - 2.49 หมายถึง มีการจัดสภาพแวดล้อมที่เอื้อต่อการเรียนรู้ในระดับ น้อย

ค่าเฉลี่ย 1.00 - 1.49 หมายถึง มีการจัดสภาพแวดล้อมที่เอื้อต่อการเรียนรู้ในระดับ น้อยที่สุด

**ข้อเสนอแนะการวิจัย**

 **ข้อเสนอแนะเพื่อการปฏิบัติ**

 จากการวิจัยเรื่องการจัดสภาพแวดล้อมที่เอื้อต่อการเรียนรู้ของโรงเรียนวัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต 9 ผู้วิจัยมีข้อเสนอแนะเพื่อการปฏิบัติ ดังนี้

 1. ด้านการจัดสภาพแวดล้อมทางกายภาพ ผู้บริหารควรสนับสนุนให้ครู บุคลากรสร้างจิตสำนึก และให้นักเรียนช่วยกันทำความสะอาด ดูแลรับผิดชอบบริเวณโรงเรียนมีความสวยงาม ร่มรื่น เป็นระเบียบ ให้เอื้อประโยชน์ต่อการใช้สอย
และเป็นแหล่งเรียนรู้ที่หลากหลาย สนับสนุนงบประมาณปรับปรุงสถานที่พักผ่อน สวนหย่อม รวมทั้งจัดภูมิทัศน์
บริเวณโรงเรียน โดยปลูกไม้ดอก ไม้ประดับ เพื่อความร่มรื่น สวยงาม และเป็นประโยชน์แก่ผู้เรียน ครูและบุคลากรทุกคน รวมทั้งให้ทุกคนได้มีส่วนร่วมในการจัดสภาพแวดล้อมทางกายภาพที่เอื้อต่อการเรียนรู้

 2. ด้านการจัดสภาพแวดล้อมทางวิชาการ ผู้บริหารควรส่งเสริมให้ครูจัดบรรยากาศภายในและนอกห้องเรียนที่ช่วยกระตุ้นให้ผู้เรียนอยากเรียนรู้ โดยจัดทำ หรือจัดหาสื่อการเรียนการสอน และนำเทคโนโลยีมาใช้ในการเรียนการสอน

3. ด้านการจัดสภาพแวดล้อมทางการบริหารจัดการผู้บริหารควรส่งเสริมการจัดกิจกรรมสร้างความสัมพันธ์ระหว่างผู้บริหาร ครู และบุคลากร โดยจัดให้มีกิจกรรมร่วมกันอย่างสม่ำเสมอ เช่น แข่งขันกีฬา ศึกษาดูงาน จัดกิจกรรมสังสรรค์
จัดกิจกรรมบำเพ็ญประโยชน์ อย่างสม่ำเสมอ

 **ข้อเสนอแนะในการวิจัยครั้งต่อไป**

1. ควรศึกษาวิจัยความคิดเห็นของนักเรียนในการจัดสภาพแวดล้อมที่เอื้อต่อการเรียนรู้โรงเรียนวัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต 9 เพื่อให้ผู้บริหารโรงเรียน ครูและบุคลากรได้ทราบถึงความต้องการ
ของนักเรียน

2. ควรมีการศึกษาด้านการมีส่วนร่วมของชุมชนในการจัดสภาพแวดล้อมโรงเรียนวัดไร่ขิงวิทยา สังกัดสำนักงาน
เขตพื้นที่การศึกษามัธยมศึกษา เขต 9

3. ควรมีการศึกษาความสัมพันธ์ระหว่างการจัดสภาพแวดล้อมด้านวิชาการกับผลสัมฤทธิ์ทางการเรียนของนักเรียนโรงเรียนวัดไร่ขิงวิทยา สังกัดสำนักงานเขตพื้นที่การศึกษามัธยมศึกษา เขต 9

**บรรณานุกรม**

กระทรวงศึกษาธิการ. (2545). **พระราชบัญญัติการศึกษาแห่งชาติ พุทธศักราช 2542 และที่แก้ไข****เพิ่มเติม (ฉบับที่ 2).พ.ศ. 2545.**กรุงเทพฯ : คุรุสภาลาดพร้าว.

กระทรวงสาธารณสุข. (2558). **คู่มือการดำเนินงานโรงเรียนส่งเสริมสุขภาพ พ.ศ. 2558.** กรุงเทพฯ :โรงพิมพ์ชุมนุมสหกรณ์การเกษตรแห่งประเทศไทย จำกัด.

ทัศนีย์ วราห์คำ. (2554). **การศึกษาการจัดสภาพแวดล้อมที่เอื้อต่อการเรียนรู้ของโรงเรียนวัดจันทร์ประดิษฐาราม**
**สังกัดสำนักงานเขตภาษีเจริญ กรุงเทพมหานคร.**สารนิพนธ์การศึกษามหาบัณฑิต สาขาวิชาการบริหารการศึกษา มหาวิทยาลัยศรีนครินทรวิโรฒ.

ธเนศ ขำเกิด. (2534). **การพัฒนาบรรยากาศและสิ่งแวดล้อมในโรงเรียนโดยใช้เทคนิคการวางแผนเป็นทีม.** การวิจัย
ทางการศึกษา.ครั้งที่ 7. กรุงเทพฯ : สำนักงานการประถมศึกษาแห่งชาติ.

บุญชม ศรีสะอาด. (2545). **การวิจัยเบื้องต้น**(พิมพ์ครั้งที่ 9). กรุงเทพฯ : สุวีริยาสาส์น.

สำนักงานเลขาธิการสภาการศึกษา. (2559). **(ร่าง) กรอบทิศทางแผนการศึกษาแห่งชาติ พ.ศ. 2560 – 2574.** นนทบุรี :
ห้างหุ้นส่วนจำกัดเจริญผลกราฟิค**.**

อารียา สตารัตน์. (2556). **การจัดสภาพแวดล้อมในสถานศึกษาของโรงเรียนสังกัดกรุงเทพมหานคร สำนักงานเขต
ราชเทวี.** สารนิพนธ์การศึกษามหาบัณฑิต สาขาวิชาการบริหารการศึกษา. บัณฑิตวิทยาลัย มหาวิทยาลัย
ศรีนครินทรวิโรฒ.